Անդրադառնալով այցի նպատակներին, ՀՀ նախագահը նշեց, որ խնդիրն է, հենվելով ձեւավորված պատմամշակութային ժառանգության հենքի վրա, գործնական համագործակցություն զարգացնել տնտեսական, հումանիտար, կրթական, մշակութային ոլորտներում. "Բազմաթիվ հանդիպումներ եղան ոչ միայն իմ մասնակցությամբ. այստեղ են նաեւ Հայաստանի գործարար շրջանակների ներկայացուցիչները, եւ փորձելու ենք մինչեւ Կիպրոսի նախագահի մեր երկիր այցելությունը, որը տեղի կունենա գալիք տարի, նախանշված տարբեր ուղղություններով կոնկրետ առաջընթաց արձանագրել", - ասաց նախագահը։ Այստեղ նա ընդգծեց հայ համայնքի ակտիվության անհրաժեշտությունը հատկապես գործարարության բնագավառում, ինչը մատնանշվել է նաեւ կիպրական պաշտոնյաների կողմից։ "Դեռ այն ակտիվությունը չկա, որ մենք կնախընտրեինք", - նշեց Ռ. Քոչարյանը՝ նշելով, որ մի քանի ամիս առաջ սփյուռք-Հայաստան խորհրդաժողովի ժամանակ առիթ եղավ քննարկելու Հայաստան-սփյուռք հարաբերությունները եւ նախանշելու մոտակա 3-4 տարիների համար անելիքները։